b'\n_START_ARTICLE_\nJulio Granda\n_START_PARAGRAPH_\nJulio Ernesto Granda Z\xc3\xba\xc3\xb1iga (s\xc3\xbcndinud 25. veebruaril 1967 Caman\xc3\xa1s) on Peruu maletaja ja maletegelane, rahvusvaheline suurmeister (1986). _NEWLINE_Granda on 2018. aastast Rahvusvahelise Malef\xc3\xb6deratsiooni (FIDE) viitsepresident. _NEWLINE_Ta tuli 1984. aastal Limas Panameerika juunioride meistriks. Suurmeistriks sai ta 19-aastaselt 1986. aastal. Kaks aastat varem sai Granda FIDE-lt rahvusvahelise meistri nimetuse. Ta on viiekordne Peruu (1994\xe2\x80\x931997, 2002) ja neljakordne Ameerika maailmajao (2007, 2012\xe2\x80\x932014) malemeister. _NEWLINE_Granda kvalifitseerus 2007. aastal Hant\xc3\xb5-Mansiiskis toimunud maailma karikaturniirile (128 osav\xc3\xb5tjat), kus kaotas avaringis Arkadij Naiditschile ja edasi ei p\xc3\xa4\xc3\xa4senud. 2013. aastal maailma karikal Troms\xc3\xb8s v\xc3\xb5itis ta teises ringis Peter Lekot ja 3. ringis Anish Girit, kuid kaotas kaheksandikfinaalis Fabiano Caruanale. Maailma karikaturniiril 2015. aastal Bakuus kaotas Granda 3. ringis Rados\xc5\x82aw Wojtaszekile._NEWLINE_Granda tuli 2017. aastal Acqui Termes veteranide maailmameistriks U65+ vanuseastmes._NEWLINE_Ta m\xc3\xa4ngis Peruu v\xc3\xb5istkonna koosseisus 11 maleol\xc3\xbcmpial (1986\xe2\x80\x931996, 2002\xe2\x80\x932006, 2010, 2014).'